Zvonuri că Sebastian Ghiţă s-ar ascunde în Serbia au apărut încă de lunile trecute. Oficial, autorităţile nu le-au confirmat niciodată.

Traseul pe care l-ar fi urmat fostul deputat Sebastian Ghiță după dispariţia sa de pe 19 decembrie se pare că a fost unul destul de lung. Din informațiile obținute de Digi24 de la anchetatori, el a circulat prin mai multe țări din estul și din vestul Europei, în cele patru luni în care a fost dat dispărut.

Este vorba despre țări precum Serbia, Ungaria, Bulgaria, Grecia, Turcia, Muntenegru, Croația, Austria, Italia și Franța. Sunt așadar zece țări prin care acesta ar fi trecut.

Polițiștii spun că Sebastian Ghiță a putut să circule liber prin aceste țări în baza documentelor false care, de altfel, au fost găsite asupra lui în Serbia. El avea asupra lui acte false de Slovenia.

Acum, fostul parlamentar se află în custodia poliției sârbe. Autoritățile române au început procedurile de extrădare.